সুনামগঞ্জে এক ব্যক্তি হত্যার ঘটনায় মামলায় এক যুবকের প্রাণদণ্ড এবং অপরজনের যাবজ্জীবন কারাদণ্ড দিয়েছেন আদালত। অভিযোগ প্রমাণিত না হওয়ায় এক আসামিকে খালাস দেওয়া হয়েছে। সোমবার এ রায় ঘোষণা করেন সুনামগঞ্জের অতিরিক্ত জেলা ও দায়রা জজ আব্দুল্লাহ আল মামুন। প্রাণদণ্ডপ্রাপ্ত আসামি হলেন- সুনামগঞ্জ সদর উপজেলার লালপুর গ্রামের মৃত আব্দুল হেকিমের ছেলে ইদ্রিস মিয়া (২৮) এবং যাবজ্জীবন কারাদণ্ডপ্রাপ্ত আসামি হলেন তার ভাই বাবুল মিয়া (২২)। খালাসপ্রাপ্ত অাসামি হলেন নজরুল ইসলাম। দণ্ডপ্রাপ্ত আসামিরা কারাগারে রয়েছেন। আদালত সূত্রে জানা যায়, মামলার বাদী নোয়াবা মিয়ার ভাই আব্দুল করিমকে ২০১০ সালের ২৭ আগস্ট সন্ধ্যায় ছুরিকাঘাত করে হত্যা করেন ইদ্রিস মিয়া। নোয়াবা মিয়ার ছোট বোন মনোয়ারাকে ইদ্রিসের ভাই সিদ্দিক মিয়ার সঙ্গে বিয়ে দেওয়া হয়েছিল। বিয়ের কয়েক মাস পর থেকে নোয়াবাকে যৌতুকের জন্য চাপ দিতে থাকে সিদ্দিক ও তার পরিবারের লোকজন। যৌতক না পেয়ে মনোয়ারাকে নির্যাতন করা হতো। এ নিয়ে কয়েকবার গ্রাম্য সালিশও হয়। ২০১০ সালের ২৭ আগস্ট সিদ্দিক মিয়ার ভাই ইদ্রিস মিয়ার সঙ্গে কথা কাটাকাটি হয় আব্দুল করিমের। এর জের ধরে ওইদিন সন্ধ্যায় সদর উপজেলার লালপুর গ্রামের পয়েন্টে তাকে একা পেয়ে ছুরিকাঘাত করে হত্যা করা হয়। ওই দিন রাতে নিহতের বড় ভাই বাদী হয়ে ১০ জনকে আসামি করে সুনামগঞ্জ সদর থানায় হত্যা মামলা দায়ের করা হয়। দীর্ঘ শুনানি শেষে আদালত আজ এ রায় দেন। আদালতে বাদীপক্ষের আইনজীবী ছিলেন অ্যাডভোকেট প্রদীপ কুমার নাথ, রাষ্টপক্ষে ছিলেন এপিপি সুহেল আহমদ ছইল মিয়া এবং আসামিপক্ষের আইনজীবী হিসেবে ছিলেন অ্যাডভোকেট হুমায়ুন মঞ্জুর চৌধুরী ও অ্যাডভোকেট আমিরুল হক।